钦定古今图书集成/明伦汇编/氏族典/第381卷 > 《廖用贤尚友录》 > 李忠
## 钦定古今图书集成/明伦汇编/氏族典/第381卷 > 《廖用贤尚友录》 > 李忠

按《后汉书李忠传》：“忠字仲都，东莱黄人也。父为高密
都尉。忠元始中以父任为郎，王莽时为新博属长，郡
中咸敬信之。更始立，使使者行郡国，即拜忠都尉官。
忠遂与任光同奉世祖，以为右大将军，封武固侯。进
围钜鹿未下，王郎遣将攻信都，信都大姓马宠等开
城内之，收太守宗广及忠母妻，而令亲属招呼忠。时”
宠弟从忠为校尉，即时召见，因格杀之。会更始遣将
攻破信都，忠家属得全，世祖因使忠还行太守事，收
郡中大姓附邯郸者，诛杀数百人。及任光归郡，忠乃
还，复为都尉。建武二年，更封中水侯。其年，征拜五官
中郎将，从平庞萌、董宪等。六年，迁丹阳太守。十四年，
迁豫章太守。十九年，卒，子威嗣。威卒，子纯嗣。永平九
年，坐母杀纯叔父，国除。永初七年，邓太后复封纯琴
亭侯。卒，子广嗣。